Милан Савић је рођен 1845. године у Турској Кањижи, од родитеља Ристе Савића и Ане Десанчић. У Кањижи (потоњем Кнежевцу) је отац Риста био управитељ добара народног добротвора Георгија Сервицког. Риста Савић се прославио 1846. године када је заузимањем и великим трудом спасао Банат од поплаве. За тај подухват наградио га је Сервицки са 100 јутара земље а Торонталска жупанија именовала за почасног члана. За време Мађарске буне 1849. године Риста Савић умире од колере. Удовица Ана се са сином преселила у Нови Сад да би свом јединцу пружила више.